Politiet rykkede ud med det samme, da de omkring klokken 23 fredag fik en anmeldelse om en containerbrand i Nykøbing. Natten til fredag havde der nemlig været to lignende brande i byen, og derfor skulle den nye brand på Nørrebro i byen undersøges. Snart opstod der dog endnu flere brande i Nykøbing, og ved en af brandene fandt politiets hunde spor. - Vi træffer to mænd på baggrund af sporene. De er gående langs en gade, og de indrømmer med det samme. Herefter finder vi også en tredje person, fortæller vagtchef Jesper Brøndum fra Midt- og Vestjyllands Politi. De anholdte er alle fra området, og der er tale om to mænd på henholdsvis 31 og 30 år og en 26-årig kvinde. De anholdte kender alle hinanden. En brand tæt på beboelse Det blev til i alt fem brande på en nat i Nykøbing, og især én kunne være endt galt, fortæller Jesper Brøndum. På Captain Møllers Pl. blev der sat ild til to containere med cirka 15 meters afstand. De to containerne stod dog så tæt på beboelse, at det kunne have spredt sig, hvis ikke brandvæsnet var kommet frem i tide. Udover brandene på Nørrebro og Captain Møllers Pl., så blev der også sat ild til to skraldespande ved biblioteket, en container på Nørregade og ved IM Genbrug. Hjemmeværnet holder lige nu vagt ved Captain Møllers Pl. Her skal man nu finde ud af, hvornår yderligere tekniske undersøgelser skal finde sted. Da brandene på Captain Møllers Pl. truede med at brede sig til beboelse, er de tre anholdte sigtet efter straffelovens paragraf 180. Det er den alvorligste paragraf om brandstiftelse. Den bruges, hvis nogen dør eller bringes i overhængende livsfare i forbindelse med en påsat brand. De fremstilles formodentligt i grundlovsforhør senere lørdag.

Referat:
En af brandene blev startet meget tæt på beboelse og kunne have spredt sig, hvis ikke brandvæsnet var kommet frem i tide.